Diari Oficial de la Generalitat Valenciana


Sumari del DOGV 9170, del 09-09-2021 (2021/9043)

DECRET 109/2021, de 6 d'agost, del Consell, d'aprovació de l'Estatut de l'Institut Valencià d'Estadística (IVE).
----------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/08/06/109/dof/vci/html**

### Dades del document

Número de DOGV
:   9170

Data del DOGV
:   09-09-2021

Secció del DOGV
:   I. DISPOSICIONS GENERALS

Número del document
:   2021/9043


Data del document
:   06-08-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * institució pública
    * estadística
    * legislació
    * reglament intern
    * estadística regional

DECRET 109/2021, de 6 d'agost, del Consell, d'aprovació de l'Estatut de l'Institut Valencià d'Estadística (IVE). [2021/9043]  
L'Institut Valencià d'Estadística (IVE) va ser creat per l'article 114 de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021 com a organisme autònom de la Generalitat, adscrit a la conselleria competent en estadística. La disposició final sisena de la Llei 3/2020 faculta el Consell per a aprovar mitjançant decret l'Estatut de l'Institut Valencià d'Estadística.  
Aquesta norma dota l'Institut Valencià d'Estadística d'una estructura adequada al compliment de les funcions que té assignades, distribuint la competència entre els seus òrgans i concretant el seu objectiu en una reglamentació de caràcter organitzatiu des del compromís amb el Codi de bones pràctiques de les estadístiques europees i la racionalització dels seus recursos. Aquest reglament regula una organització amb la capacitat funcional necessària per a garantir la neutralitat operativa en el desenvolupament de la metodologia estadística, la publicació i difusió de resultats, el disseny de normes reguladores de les estadístiques i en la preservació del secret estadístic.  
El contingut d'aquesta norma respecta els principis de bona regulació continguts en l'article 129 de la Llei 39/2015, d'1 d'octubre, del procediment administratiu comú de les administracions públiques, relatius als principis de necessitat, eficàcia, proporcionalitat, seguretat jurídica, transparència i eficiència, perquè només regula el funcionament de l'organisme, així com els aspectes necessaris per a aquest fi.  
  
Així mateix, aquest decret modifica l'article 5 i 9 del Decret 81/2014, de 6 de juny, del Consell, pel qual s'aprova el Reglament de la Llei 5/1990, de 7 de juny, de la Generalitat, d'estadística de la Comunitat Valenciana, amb la finalitat d'adequar la composició dels òrgans col·legiats en matèria estadística, la Comissió Interdepartamental d'Estadística i el Consell Valencià d'Estadística, a la nova organització estadística de la Comunitat Valenciana.  
Aquest decret està inclòs en el Pla normatiu de l'Administració de la Generalitat per a 2021.  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Economia Sostenible, Sectors Productius, Comerç i Treball, conforme amb el Consell Jurídic Consultiu, prèvia deliberació del Consell, en la reunió del 6 d'agost de 2021  
  
  
DECRETE  
  
CAPÍTOL I  
Disposicions generals  
  
Article 1. Naturalesa jurídica i adscripció  
1. L'Institut Valencià d'Estadística (IVE) creat per Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021, és un organisme autònom de la Generalitat, dels previstos en l'article 154 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i que té com a objectiu la gestió de l'activitat estadística d'interés de la Generalitat.  
  
2. L'Institut Valencià d'Estadística té personalitat jurídica pròpia i plena capacitat d'obrar per al compliment dels seus fins, i s'adscriu a la conselleria competent en estadística, sota la superior autoritat de la persona titular de la conselleria.  
3. L'Institut es regirà pel que disposa la Llei 5/1990, de 7 de juny, d'estadística de la Comunitat Valenciana, la seua normativa de desenvolupament, per aquest estatut, per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per la legislació general d'administracions públiques o d'organismes autònoms que li siga aplicable.  
4. L'Institut gaudirà de la capacitat funcional necessària per a garantir la seua neutralitat operativa en el desenvolupament de la metodologia estadística, la publicació i difusió de resultats, el disseny de normes reguladores de les estadístiques, i en la preservació del secret estadístic.  
  
  
Article 2. Competències i funcions  
1. En el marc de la normativa vigent en matèria d'estadística, l'Institut Valencià d'Estadística vetlarà pel compliment dels principis establerts al Codi de bones pràctiques de les estadístiques europees (CBPEE), així com, adequarà l'elaboració de les estadístiques i estudis que realitze a l'article 20 de la Llei orgànica 3/2007, de 22 de març, per a la igualtat efectiva de dones i homes. Correspon a l'Institut l'exercici de les competències i funcions previstes per a aquest en l'article 36.6 bis.2 de la Llei 5/1990:  
a) Elaborar l'avantprojecte del Pla valencià d'estadística i la proposta de programes anuals d'activitats estadístiques de desenvolupament en col·laboració amb les comissions estadístiques de la Presidència i les conselleries; i amb les unitats estadístiques de les entitats locals.  
b) Coordinar l'execució i desenvolupament dels plans i programes aprovats, així com la seua adequació als principis que regeixen l'activitat estadística pública valenciana i al Codi de bones pràctiques de les estadístiques europees.  
c) Elaborar normes tècniques generals sobre unitats estadístiques i territorials, la seua identificació, nomenclatura, definicions, codis, classificacions de dades, i qualssevol altres que contribuïsquen a homogeneïtzar i normalitzar l'activitat estadística pública de la Comunitat Valenciana, ajustades a les de l'Administració General de l'Estat i a les normes tècniques internacionals vigents, especialment a les de la Unió Europea.  
d) Representar la Generalitat en matèria estadística davant les altres administracions públiques.  
e) Establir instruments de cooperació de caràcter general en matèria estadística amb altres administracions públiques o amb ens privats.  
  
f) Formar i mantindre sistemes integrats de resultats d'estadístiques demogràfiques, socials i econòmiques per a tots els nivells territorials de la Comunitat Valenciana.  
g) Elaborar la proposta de balanç d'activitats estadístiques desenvolupades per l'organització estadística de la Comunitat Valenciana.  
h) Qualsevol altra funció estadística que les normes no atribuïsquen específicament a un altre organisme i les que se li encomanen expressament.  
2. En el desenvolupament de les seues funcions podrà realitzar les següents comeses:  
a) Elaborar informe per a la formació d'arxius i registres de la Generalitat, i del seu sector públic, a fi d'adequar la presentació i el tractament de les dades a les necessitats estadístiques de la Comunitat Valenciana així com informe de modificació, conservació, actualització o ampliació de la informació inclosa en els arxius i registres.  
  
b) Elaborar informe dels projectes d'acord o conveni de contingut estadístic a subscriure per qualsevol conselleria, organisme o empresa de la Generalitat i impuls de la cooperació amb altres administracions públiques o ens privats en matèria estadística.  
c) Elaborar les estadístiques assignades a l'IVE per plans i programes vigents, així com qualsevol altra que se li puga atribuir, d'acord amb el que es preveu en la Llei d'estadística de la Comunitat Valenciana.  
d) Impulsar la política d'arxius i registres administratius com a fonts d'informació estadística.  
e) Mantindre una infraestructura de directoris i marc de mostreig per a ús exclusivament estadístic que integre la informació administrativa i estadística disponible.  
f) Impulsar la investigació estadística que contribuïsca a millorar el coneixement de la realitat social i econòmica de la Comunitat Valenciana, així com el perfeccionament professional del personal de l'IVE.  
g) Mantindre el Portal estadístic de la Generalitat com a plataforma tecnològica per a la promoció i difusió de resultats estadístics, sense perjuí de les atribucions reservades als òrgans competents en matèria de sistemes i tecnologies de la informació i administració electrònica de la Generalitat.  
h) Atendre a les persones usuàries externes, així com l'elaboració de les peticions d'explotacions estadístiques específiques de les operacions de les quals siga responsable.  
  
  
CAPÍTOL II  
Organització de l'Institut Valencià d'Estadística  
  
Article 3. Estructura de l'Institut Valencià d'Estadística  
L'estructura de l'Institut està constituïda pel Consell Rector de l'Institut Valencià d'Estadística, i la Direcció de l'Institut Valencià d'Estadística.  
  
Article 4. El Consell Rector  
1. El Consell Rector de l'Institut Valencià d'Estadística és l'òrgan col·legiat de supervisió general de l'activitat de l'Institut.  
2. Està format per la Presidència, la Vicepresidència i una vocalia:  
a) La Presidència del Consell Rector l'assumirà la persona titular de la conselleria competent en estadística.  
b) La Vicepresidència correspon a la persona titular de la secretaria autonòmica amb competències en estadística.  
c) La vocalia li correspon a la persona titular de la Direcció de l'Institut Valencià d'Estadística que exercirà la Secretaria del Consell Rector.  
  
3. Li corresponen les funcions de l'article 36bis.6 de la Llei 5/1990 d'estadística de la Comunitat Valenciana:  
a) Aprovar la proposta d'avantprojecte de pressupostos de l'Institut.  
  
b) Aprovar els comptes anuals de l'Institut  
c) Aprovar la memòria anual d'activitats de l'Institut  
d) Totes les altres que corresponguen a la matèria competencial de l'Institut Valencià d'Estadística que no siguen atribuïdes a altres òrgans.  
4. Funcionament  
El funcionament i règim aplicable s'ajustarà a les normes generals que regulen el règim jurídic dels òrgans col·legiats en la Llei 40/2015, d'1 d'octubre, de règim jurídic del sector públic, i a les normes següents:  
  
a) Les funcions del Consell Rector no són susceptibles de delegació.  
  
b) S'haurà de reunir, almenys, una vegada a l'any.  
  
Article 5. La Direcció de l'Institut Valencià d'Estadística  
1. El nomenament de la persona titular de la Direcció de l'Institut Valencià d'Estadística, amb rang de direcció general, recaurà en persona de reconeguda capacitat i competència en matèria estadística. Serà nomenada per decret del Consell, a proposta de la persona titular de la conselleria a la qual estiga adscrit l'institut.  
2. Li corresponen les atribucions recollides en l'article 36bis.6 de la Llei 5/1990 d'estadística de la Comunitat Valenciana:  
a) La representació legal i extrajudicial de l'Institut.  
b) La direcció i gestió de les activitats de l'Institut en l'àmbit de les seues competències  
c) La direcció del personal.  
d) Dictar resolucions en el seu àmbit competencial, així com la resolució en via administrativa dels recursos de qualsevol acte o resolució dictada per la persona titular de la direcció. Els recursos que posen fi a la via administrativa seran resolts per la persona titular de la conselleria competent en matèria estadística.  
3. Així mateix, li corresponen les funcions següents:  
a) La Vicepresidència de la Comissió Interdepartamental d'Estadística i del Consell Valencià d'Estadística.  
b) Designar la persona representant de l'Institut en les comissions estadístiques de la Presidència de la Generalitat i de les conselleries.  
c) Representar la Generalitat en matèria estadística davant les altres administracions públiques.  
d) Proposar els nomenaments interns, així com elaborar la proposta de relacions de llocs de treball de l'Institut.  
e) Executar i dirigir els programes anuals de treball.  
f) Dirigir les tasques quotidianes de l'Institut.  
g) Aprovar els resultats de les estadístiques públiques d'interés de la Generalitat assignades a l'Institut pels plans i programes vigents.  
h) Les competències que en matèria economicofinancera, pressupostària, contractual i patrimonial reconeix la normativa vigent als representants legals dels organismes autònoms.  
i) Signar, en nom de l'Institut, convenis en matèria estadística amb entitats públiques o privades.  
j) Qualsevol altres funcions que li reconega l'ordenament jurídic.  
  
  
CAPÍTOL III  
Estructura administrativa de l'Institut Valencià d'Estadística  
  
Article 6. Estructura administrativa  
Per al desenvolupament de les seues funcions l'Institut Valencià d'Estadística s'estructura en les següents unitats administratives dependents de la Direcció de l'Institut:  
- Subdirecció General d'Estadística  
- Servei de Gestió Administrativa  
  
Article 7. La Subdirecció General d'Estadística  
1. A la Subdirecció General d'Estadística li correspon el desenvolupament de les funcions en matèria estadística atribuïdes a la Direcció, d'acord amb les directrius, els plans i els programes aprovats en el marc normatiu vigent.  
2. Així mateix, li correspon dirigir, planificar, coordinar i supervisar l'activitat dels serveis que estan sota la seua dependència.  
3. La Subdirecció General d'Estadística s'estructura en els serveis següents:  
3.1. Servei de Coordinació, Planificació i Difusió Estadística, amb l'exercici de les següents funcions:  
a) Impulsar les tasques de coordinació i planificació estadística en el marc normatiu vigent: elaboració del Pla valencià d'estadística, tramitació, seguiment i avaluació contínua; elaboració dels programes anuals de desenvolupament del Pla i els balanços anuals d'activitats.  
  
b) Secundar permanentment l'activitat i gestió del règim intern dels òrgans col·legiats de l'organització estadística de la Comunitat Valenciana.  
c) Elaborar l'informe preceptiu de convenis de contingut estadístic a subscriure per les conselleries, organismes i empreses de la Generalitat.  
  
d) Inventariar i catalogar les fonts estadístiques i administratives susceptibles d'ús estadístic.  
e) Dur a terme l'atenció a usuaris externs, promoció estadística, prospectiva de la demanda, estudis de satisfacció d'usuaris, gestió documental d'informació estadística d'interès de la Generalitat.  
f) Elaborar i difondre obres de recopilació i divulgació estadística, i mantindre el Banc de Dades Territorial de la Comunitat Valenciana.  
g) Qualsevol altra que li siga encomanada en relació amb les matèries que li són pròpies.  
3.2. Servei d'Estadístiques Econòmiques, Demogràfiques i Socials, amb l'exercici de les funcions següents:  
a) Elaborar el disseny i l'execució d'estadístiques econòmiques, demogràfiques i socials assignades a l'Institut Valencià d'Estadística en el Pla valencià d'estadística, així com qualsevol altra que se li puga atribuir, d'acord amb el que preveu la Llei d'estadística de la Comunitat Valenciana. Totes elles adequades a l'article 20 de la Llei orgànica 3/2007, de 22 de març, per a la igualtat efectiva de dones i homes.  
  
b) Impulsar la política d'arxius i registres administratius com a fonts d'informació estadística que correspon a l'Institut i col·laboració en la creació i manteniment d'infraestructura de directoris i marcs de mostreig sobre la base de la gestió d'un sistema de registres que integre, a finalitats exclusivament estadístiques, la informació administrativa i estadística disponible.  
c) Dur a terme la direcció tècnica, gestió i manteniment dels directoris d'unitats econòmiques de la Comunitat Valenciana.  
d) Elaborar propostes de noves estadístiques conjunturals i estructurals, indicadors, panells i estadístiques de síntesis que completen i actualitzen l'oferta d'informació estadística pública valenciana i gestió tècnica i administrativa associada per a la seua eventual incorporació als instruments de planificació estadística de la Comunitat Valenciana.  
e) Resoldre les peticions d'explotacions estadístiques específiques de les operacions estadístiques de les quals siga responsable.  
f) Qualsevol altra que li siga encomanada en relació amb les matèries que li són pròpies.  
3.3. Servei de Qualitat Estadística. Les funcions a desenvolupar són les següents:  
a) Determinar i mantindre normes tècniques, classificacions, estàndards, codis i nomenclatures a utilitzar per l'organització estadística pública valenciana ajustades a les de l'administració general de l'Estat i a les normes tècniques internacionals vigents, especialment a les de la Unió Europea.  
b) Dur a terme la sistematització i implementació de procediments i instruments per a control i millora contínua de la qualitat de la producció estadística oficial en el marc comú de qualitat de les estadístiques europees.  
c) Mantindre indicadors de qualitat i elaborar informes de qualitat dels productes d'operacions estadístiques que formen part dels programes estadístics vigents.  
d) Dur a terme l'assistència tècnica a les unitats estadístiques de la Generalitat en la aplicació del marc de qualitat i en la utilització d'estàndards estadístics, en col·laboració amb les unitats responsables de les operacions estadístiques corresponents.  
e) Qualsevol altra que li siga encomanada en relació amb les matèries que li són pròpies.  
  
Article 8. El Servei de Gestió Administrativa  
Correspon al Servei de Gestió Administrativa l'exercici de les funcions següents:  
a) Gestió pressupostaria i econòmica.  
b) Gestió i tramitació d'expedients de contractació.  
c) Administració de personal.  
d) Gestió dels serveis generals i dels mitjans materials d'ús comú de l'Institut.  
e) Estudi i preparació de totes aquelles disposicions legals que es consideren necessàries proposar als òrgans competents.  
f) Gestió dels expedients sancionadors en el marc que preveu la Llei d'estadística de la Comunitat Valenciana.  
g) Qualsevol altres funcions de caràcter administratiu no atribuïdes expressament a un altre servei de l'Institut.  
  
  
CAPÍTOL IV  
Planificació de les activitats de l'IVE  
  
Article 9. Pla d'actuació de l'IVE  
1. La Direcció de l'Institut aprovarà un pla d'actuació anual que recollirà el detall d'operacions estadístiques i activitats a promoure per l'entitat autònoma en l'exercici de les funcions i competències previstes en la normativa bàsica en matèria estadística de l'Administració del Consell i en compliment dels plans i programes aprovats per al seu impuls i desenvolupament.  
2. El pla d'actuació haurà de determinar, com a mínim, el següent:  
  
a) Les orientacions generals i actuacions a impulsar i desenvolupar.  
  
b) La previsió de disponibilitats de resultats.  
c) Els mitjans materials, informàtics i d'administració electrònica i els recursos humans necessaris per a realitzar les actuacions previstes.  
  
  
CAPÍTOL V  
Règim econòmic  
  
Article 10. Recursos econòmics  
L'Institut Valencià d'Estadística es finançarà amb càrrec als recursos següents:  
a) Les dotacions consignades a favor seu a càrrec dels pressupostos de la Generalitat.  
b) Els ingressos ordinaris i extraordinaris generats per l'exercici de les seues activitats i per la prestació dels seus serveis.  
c) Els crèdits, préstecs, emprèstits i altres operacions financeres que puga concertar.  
d) Les subvencions i aportacions que per qualsevol títol siguen concedides a favor seu per entitats públiques o privades, o per particulars.  
e) Els productes i rendes dels béns i valors que constitueixen el seu patrimoni.  
f) Qualsevol altre recurs que poguera ser-li atribuït.  
  
  
CAPÍTOL VI  
Bens i drets  
  
Article 11. Bens i drets  
El patrimoni de l'Institut Valencià d'Estadística estarà integrat pels béns i drets que li siguen adscrits, que conservaran la seua qualificació jurídica originària, així com per aquells que adquirisca i els que li siguen incorporats i adscrits en el futur per qualsevol entitat, o persona i per qualsevol títol.  
  
  
CAPÍTOL VII  
Personal de l'Institut Valencià d'Estadística  
  
Article 12. Règim de personal  
1. L'Institut podrà comptar amb personal funcionari i laboral en els termes que preveu la legislació de funció pública i es regirà, amb caràcter general, per les normes de dret administratiu i laboral que li siguen aplicables.  
2. La provisió de vacants de llocs de treball, siguen funcionarials o laborals, es realitzarà segons la normativa aplicable en matèria de funció pública.  
3. El personal al servei de l'Institut té l'obligació de mantindre secret estadístic. Aquest deure es mantindrà encara després que concloguen les seues activitats professionals o la seua vinculació als serveis estadístics. Així mateix, el personal que preste el servei de tecnologies de la informació en els processos estadístics de l'Institut està obligat a salvaguardar el secret estadístic en els termes establits per la normativa que li siga aplicable.  
4. Corresponen a la Direcció de l'IVE totes aquelles funcions que li siguen atribuïdes per la normativa vigent a les Sotssecretaries de les conselleries en matèria de personal.  
  
  
CAPÍTOL VIII  
Règim pressupostari  
  
Article 13. Règim pressupostari i economicofinancer  
1. El règim pressupostari, economicofinancer, de comptabilitat, d'intervenció i de control financer és l'establert, per a aquest tipus d'entitats, en la legislació sobre hisenda pública de la Generalitat.  
  
2. L'Institut Valencià d'Estadística elaborarà anualment un avantprojecte de pressupost, que remetrà a la conselleria competent en matèria d'hisenda per a la seua integració en l'avantprojecte de Llei de pressupostos de la Generalitat, i que reflectirà les despeses de personal, de mitjans materials, informàtics i d'administració electrònica, de serveis, i les altres despeses necessàries per al funcionament de l'Institut i la consecució dels objectius assignats pel Pla valencià d'estadística i pel Pla d'actuació de l'Institut Valencià d'Estadística.  
  
  
CAPÍTOL IX  
Règim jurídic  
  
Article 14. Actes administratius, resolucions i règim d'impugnació.  
1. Els actes i resolucions dictats pels òrgans de l'Institut Valencià d'Estadística en l'exercici de potestats públiques que li corresponga tenen la consideració d'actes administratius i seran susceptibles dels recursos previstos en la Llei del procediment administratiu comú de les administracions públiques.  
2. L'Institut dictarà les normes internes necessàries per al compliment del seu objecte i per al seu funcionament, a través d'instruccions i circulars de la persona titular de la Direcció d'aquest.  
  
DISPOSICIONS ADDICIONALS  
  
Primera. Subrogació de l'Institut Valencià d'Estadística en la posició de la conselleria competent en matèria estadística  
L'Institut Valencià d'Estadística se subrogarà en la posició de la conselleria competent en matèria d'estadística en tots els procediments i relacions jurídiques amb tercers que aquesta exercira en l'àmbit d'aquesta competència.  
  
Segona. Assignació a l'Institut Valencià d'Estadística dels actes, plans i programes de l'òrgan directiu amb competències en matèria estadística  
  
La participació de l'òrgan directiu amb competències en matèria estadística en els actes, plans i programes de l'Administració de la Generalitat s'entendrà assignada a l'Institut Valencià d'Estadística.  
  
Tercera. Referències de les disposicions vigents a l'òrgan directiu amb competències en matèria estadística  
Les referències que les disposicions vigents fan a l'òrgan directiu amb competències en matèria estadística s'entendran fetes a l'Institut Valencià d'Estadística.  
  
Quarta. Integració de personal en l'IVE  
D'acord amb el que disposa la disposició addicional única de la Llei 5/1990, de 7 de juny, d'estadística de la Comunitat Valenciana s'integra en l'Institut el personal que ocupe els llocs de treball inclosos al tom III, annex de dades de personal, programa pressupostari 551.10 «Elaboració i difusió estadística» dels Pressupostos de la Generalitat per a l'exercici 2021.  
Aquesta integració tindrà efectes econòmic-pressupostaris des de l'entrada en vigor d'aquest decret.  
  
Cinquena. Adscripció de patrimoni  
Per l'òrgan competent s'adscriuran a l'IVE els béns i drets patrimonials necessaris per a l'exercici de les seves competències.  
  
  
DISPOSICIÓ TRANSITÒRIA  
  
Primera. Suport a la gestió economicoadministrativa de l'IVE  
Fins que es duguen a terme les modificacions o actuacions que hi corresponga en el marc de la vigent normativa en matèria de funció pública, per a l'adequació de la nova estructura orgànica, i sense perjudici que, posteriorment, siguen aprovades les relacions de llocs de treball adaptades a aquesta, el suport a la gestió econòmica-administrativa de l'Institut Valencià d'Estadística es realitzarà a través dels serveis administratius de la Conselleria d'Economia Sostenible, Sectors Productius, Comerç i Treball.  
  
Segona. Unitats i llocs de nivell administratiu  
1. Les unitats i llocs de treball de nivell administratiu configurades d'acord amb l'anterior estructura de la Conselleria d'Economia Sostenible, Sectors Productius, Comerç i Treball continuaran subsistents, retribuïdes amb càrrec als mateixos crèdits pressupostaris amb els quals ho eren fins al moment, i donant suport administratiu en relació amb els assumptes i expedients que els corresponguen en les matèries que gestionaven amb anterioritat a l'entrada en vigor d'aquest decret, sense perjudici de la competència per a resoldre dels òrgans als quals els ha sigut atribuïda.  
2. El que es disposa en l'apartat anterior es mantindrà fins que s'efectuen les modificacions pressupostàries derivades d'aquest Decret, així com les actuacions que corresponguen sobre els llocs de treball que corresponga adscriure, en el seu cas, a l'Institut Valencià d'Estadística en el marc de la vigent normativa en matèria de funció pública per a l'adequació de la nova estructura orgànica i sense perjudici que posteriorment siguen aprovades les relacions de llocs de treball adaptades a aquesta.  
  
  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen a allò que s'ha disposat en aquest decret.  
  
  
DISPOSICIONS FINALS  
  
Primera. Modificació de l'article 5 del Decret 81/2014, de 6 de juny, del Consell, pel qual s'aprova el Reglament de la Llei 5/1990, de 7 de juny, de la Generalitat, d'estadística de la Comunitat Valenciana  
Es modifiquen les lletres a, b i c de l'article 5.1 que queden redactades de la manera següent:  
«1. La Comissió estarà integrada pels membres següents:  
a) Presidència: la persona titular de la secretaria autonòmica competent en matèria estadística.  
b) Vicepresidència: la persona titular de la direcció de l'Institut Valencià d'Estadística.  
c) Vocals representants de la Presidència i de les conselleries de la Generalitat: les persones titulars de les sotssecretaries de la Presidència i conselleries de la Generalitat.»  
  
Segona. Modificació de l'article 9 del Decret 81/2014, de 6 de juny, del Consell, pel qual s'aprova el Reglament de la Llei 5/1990, de 7 de juny, de la Generalitat, d'estadística de la Comunitat Valenciana  
Es modifiquen les lletres a i b de l'article 9.1 que queden redactades de la manera següent:  
«1. El Consell Valencià d'Estadística estarà integrat pels membres següents:  
a) Presidència: la persona titular de la secretaria autonòmica competent en matèria estadística.  
b) Vicepresidència: la persona titular de l'Institut Valencià d'Estadística.»  
  
Tercera. Desenvolupament normatiu  
Es faculta la persona titular de la conselleria competent en estadística per a executar i desenvolupar aquest decret.  
  
Quarta. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 6 d'agost de 2021  
  
El president de la Generalitat,  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI